**Χαιρετισμός Αρχηγού Αστυνομίας, κ. Στέλιου Παπαθεοδώρου, κατά την παρουσίαση του βιβλίου του**

**Δρα Παναγιώτη Νικολαΐδη με τίτλο: «Γυναίκα, Αποκλίνουσα Συμπεριφορά – Απόψεις Λειτουργών»**

**«Προσήλιο», Δευτέρα 02 Νοεμβρίου 2020**

* Αγαπητέ κύριε Νικολαΐδη,
* Εκλεκτοί Προσκεκλημένοι,
* Κυρίες και Κύριοι,

Είναι με ιδιαίτερη χαρά και προθυμία που αποδέχτηκα την πρόσκληση του φίλου, Συναδέλφου και Συγγραφέα, Δρα Παναγιώτη Νικολαΐδη, να απευθύνω χαιρετισμό κατά την παρουσίαση του Επιστημονικού του Βιβλίου με τίτλο: «Γυναίκα και Αποκλίνουσα Συμπεριφορά – Παραβατική και Εγκληματική, Απόψεις Λειτουργών».

Ο φίλος Νικολαΐδης με μακρόχρονη και ευδόκιμο υπηρεσία στην Αστυνομία Κύπρου ως εξειδικευμένο μέλος από το 1998, κατάφερε, συνδυάζοντας τις γνώσεις και εμπειρίες του, να συγγράψει μια άκρως ενδιαφέρουσα μελέτη, η οποία αποτυπώνει ουσιαστικά τις απόψεις αρμόδιων λειτουργών για την ολοένα και αυξανόμενη συμμετοχή της γυναίκας στην εγκληματικότητα, αλλά και τους τρόπους αντιμετώπισης του όλου φαινομένου, από μέρους των αρμόδιων θεσμών, τόσο εντός όσο και εκτός της Ευρώπης. Ιδιαίτερη έμφαση δίδεται δε, στο στοιχείο της βίας ανάμεσα σε ομόφυλα γυναικεία ζευγάρια, ενός θέματος που ασφαλώς δεν έχει μελετηθεί επαρκώς στην ελληνική βιβλιογραφία. Συγκεκριμένα, αξιοποιώντας την ελληνική και ξενόγλωσση βιβλιογραφία και τα επίσημα στατιστικά στοιχεία, αλλά και χρησιμοποιώντας την έρευνα, μέσω σχετικού ερωτηματολογίου προς λειτουργούς και μέλη του Συστήματος της Ποινικής Δικαιοσύνης, επιχειρεί, στο συγκεκριμένο σύγγραμμα, να αναδείξει και να παρουσιάσει την εμπλοκή της γυναίκας τόσο στην Κύπρο όσο και στο εξωτερικό, στο σοβαρό κοινωνικό πρόβλημα της εγκληματικότητας. Το εν λόγω βιβλίο αποτελεί τη συνέχεια της πρώτης έκδοσης του συγγραφέα με τίτλο: «Γυναίκα, Κοινωνία και Έγκλημα στην Κύπρο», η οποία και αποτέλεσε τον 73ο τόμο στην επιστημονική σειρά «ΠΟΙΝΙΚΑ».

Η Αστυνομία Κύπρου στηρίζει και τα δύο αυτά επιστημονικά έργα του συγγραφέα, καθότι θεωρεί ότι αποτελούν χρήσιμα επιστημονικά εργαλεία για τα μέλη των Αρχών Επιβολής του Νόμου στην προσπάθειά τους για βαθύτερη κατανόηση των πτυχών του γυναικείου εγκλήματος, αλλά και για την αποτελεσματικότερη πρόληψη και αντιμετώπιση της γυναικείας εγκληματικής συμπεριφοράς. Ιδιαίτερα χρηστικά είναι για τα μέλη μας, τα σημαντικά συμπεράσματα στα οποία καταλήγει το σύγγραμμα του κύριου Νικολαΐδη, τα οποία ενισχύουν την επιστημονική άποψη ότι το έγκλημα είναι άφυλο, δεν διαχωρίζει ούτε και διακρίνει δηλαδή το φύλο του δράστη ή του θύματος. Εάν αυτό γίνει κατανοητό από το ευρύτερο Σύστημα της Ποινικής Δικαιοσύνης, θα συμβάλει τα μέγιστα στη μεγάλη προσπάθεια που καταβάλλεται για αποτελεσματική πρόληψη και καταστολή του εγκλήματος, όλων των μορφών, που διαπράττεται και από τα δύο φύλα.

Συγχαίρουμε τον φίλο συγγραφέα και συνάδελφο για αυτή του την αξιέπαινη προσπάθεια και τον διαβεβαιώνουμε ότι η Αστυνομία Κύπρου θα αξιοποιήσει στο έπακρο τα επιστημονικά του συγγράμματα. Φίλε Παναγιώτη, σου εύχομαι τα βέλτιστα, ώστε να συνεχίσεις να προσφέρεις στην κοινωνία με την ίδια θέρμη και αφοσίωση. Αναμένουμε και συνέχεια από εσένα, αλλά και από άλλους κοινωνικούς ερευνητές, τους οποίους και πάλι θα στηρίξουμε και θα υποστηρίξουμε, για περαιτέρω μελέτη του συγκεκριμένου θέματος, ενδυναμώνοντας την τοπικά παραγόμενη γνώση, σε θεματικές που μέχρι και σήμερα, δυστυχώς, παραμένουν ακόμη ανεξερεύνητες στον τόπο μας.

Σας ευχαριστώ.